## Odluka o općinskim porezima Općine Gornji Kneginec

### NN 144/2010 (22.12.2010.), Odluka o općinskim porezima Općine Gornji Kneginec

OPĆINA GORNJI KNEGINEC

3663

Na temelju članka 3. i 30. Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 i 73/08) i članka 21. Statuta Općine Gornji Kneginec (»Službeni vjesnik Varaždinske županije« broj 9/09, 20/09 i 32/09) Općinsko vijeće Općine Gornji Kneginec na svojoj 14. sjednici, održanoj 14. prosinca 2010. godine, donosi

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom se Odlukom određuju općinski porezi, kao prihodi Općine Gornji Kneginec, kojima u okviru samoupravnog djelokruga Općina Gornji Kneginec slobodno raspolaže.

II. VRSTE POREZA

Članak 2.

Ovom odlukom propisuju se sljedeći općinski porezi:

1. prirez porezu na dohodak

2. porez na potrošnju,

3. porez na kuće za odmor

4. porez na tvrtku ili naziv.

1. Prirez poreza na dohodak

Članak 3.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Općine Gornji Kneginec.

Članak 4.

Osnovica prireza na dohodak je porez na dohodak utvrđen zakonom i drugim podzakonskim aktima.

Članak 5.

Prirez porezu na dohodak plaća se po stopi od 10%.

Prirez porezu na dohodak pripada Općini Gornji Kneginec.

Članak 6.

Poslove u svezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju jest pravna i fizička osoba koja pruža ugostiteljske usluge na području Općine Gornji Kneginec.

Članak 8.

Osnovicu poreza na potrošnju čini prodajna cijena pića koje se proda u ugostiteljskom objektu.

Porez na potrošnju plaća se po stopi od 3%.

Porez na potrošnju obračunava se na način propisan Zakonom o porezu na dodanu vrijednost.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Gornji Kneginec.

Vlasnikom kuće za odmor smatrat će se i osoba koja je izvanknjižni vlasnik,odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl.).

Kućom za odmor smatra se svaka zgrada, dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija.

Članak 10.

U postupku utvrđivanja statusa kuće za odmor, u smislu njenog povremenog ili sezonskog korištenja, osim osobnom iskaznicom prema prijavljenom prebivalištu vlasnika, status kuće za odmor dokazivat će se i drugim raspoloživim dokumentima i podacima kao što su putovnica, mjesto i visina nastanka troška električne energije, vode, telefona, potvrde o zasnovanom radnom odnosu i mogućnosti odlaska na posao i s posla, izjave o izabranom liječniku, izjave svjedoka, mjesta podnošenja porezne prijave i slično.

Članak 11.

Privremeno prijavljivanje boravišta ne oslobađa vlasnika od plaćanja poreza na kuće za odmor.

Članak 12.

Za kuću za odmor koja je u izgradnji (nedovršena kuća ili stan), porez se plaća samo na korisnu površinu dijela kuće koja se može koristiti.

Članak 13.

Kada pravna ili fizička osoba – građanin ima u vlasništvu dvije ili više kuća ili stana, od kojih jednu koristi za stanovanje u mjestu prebivališta, a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Članak 14.

Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor, koju ima u vlasništvu, te svaki posebno dobiva rješenje o razrezu poreza.

Članak 15.

Ako se kuća za odmor koristi kao gospodarski objekt i kao kuća za odmor u kojoj se boravi povremeno odnosno sezonski, onda se to smatra kućom za odmor, bez obzira na činjenicu da kuća za odmor služi i za druge svrhe.

Članak 16.

Vlasnik je dužan plaćati porez na kuću za odmor ako istu koristi bez obzira na njenu nedovršenost ili lošu kvalitetu radova, odnosno druge nedostatke na istoj, osim ako na objektu nije postavljena vanjska stolarija.

Članak 17.

Porez na kuće za odmor dužne su plaćati i strane pravne ili fizičke osobe, ako im se kuća za odmor odnosno odmaralište nalazi na području Općine Gornji Kneginec pod istim uvjetima koji su u ovoj Odluci propisani za državljane Republike Hrvatske.

Članak 18.

Porez na kuće za odmor plaća se u visini od 11,00 kuna po jednom četvornom metru korisne površine kuće za odmor.

Korisna površina je ukupna podna površina, umanjena za širinu zidova koji je prekidaju.

Porez na kuće za odmor razrezuje se i plaća godišnje.

Članak 19.

Kućom za odmor u smislu ove Odluke ne smatraju se gospodarske zgrade koje se ne mogu koristiti za odmor, već isključivo služe za poljoprivrednu proizvodnju, preradu i čuvanje voća i povrća, za smještaj poljoprivrednih strojeva, oruđa, alata i drugog pribora, te štale, nadstrešnice, podrumi sa bačvama i drugi slični objekti.

Članak 20.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz prethodnog stavka ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres i slično), te starosti i trošnosti.

Članak 21.

Obveznici poreza na kuće za odmor moraju Jedinstvenom upravnom odjelu Općine Gornji Kneginec dostaviti istinite podatke o kućama za odmor potrebne za razrez ovog poreza i to zaključno do 31. ožujka tekuće godine za koju se razrezuje porez na kuće za odmor.

Članak 22.

U slučaju da vlasnik kuće za odmor ne dostavi Općini podatke o kući za odmor, površinu kuće koja podliježe porezu utvrđuje izmjerom ovlaštena osoba Općine Gornji Kneginec.

Ukoliko vlasnik kuće za odmor ne dozvoli izmjeru kuće ovlaštenoj osobi Općine, površinu koja podliježe oporezivanju ovlaštena osoba Općine utvrdit će množenjem tlocrtnih dimenzija kuće za odmor sa brojem etaža.

Članak 23.

Pored slučajeva oslobađanja od plaćanja poreza na kuće za odmor utvrđenih Zakonom, Općinsko vijeće može u iznimnim situacijama, posebnom odlukom osloboditi u potpunosti ili djelomično vlasnika kuće za odmor od plaćanja poreza na kuće za odmor iz gospodarskih ili socijalnih razloga.

4. Porez na tvrtku ili naziv

Članak 24.

Obveznici poreza na tvrtku ili naziv su pravne i fizičke osobe koji su obveznici poreza na dobit ili porez na dohodak i registrirane su za obavljanje djelatnosti.

Osobe iz stavka 1. ovog članka koje u svome sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Obveznici poreza na tvrtku koji ne obavljaju djelatnosti ne plaćaju porez na tvrtku.

Članak 25.

Porez na tvrtku ili naziv plaća se godišnje i to kako slijedi:

Pravne osobe:

– velika poduzeća 2.000,00 kuna

– srednja poduzeća 1.400,00 kuna

– mala poduzeća 700,00 kuna

Fizičke osobe 370,00 kuna

Pravne i fizičke osobe sa sjedištem na području Općine Gornji Kneginec ne plaćaju porez na poslovne jedinice na području Općine.

Članak 26.

Ako se poslovni subjekt upiše u registar tijekom godine ili prestane poslovati, plaća se srazmjerni dio poreza na tvrtku.

Članak 27.

Obveznik poreza na tvrtku ili naziv, dužan je tvrtku ili naziv, promjenu imena tvrtke i svaku drugu promjenu koja utječe na obvezu i visinu poreza prijaviti Jedinstvenom upravnom odjelu Općine Gornji Kneginec u roku od 30 dana od dana nastanka promjene.

Članak 28.

U iznimnim situacijama vezanim uz gospodarstvo u Republici Hrvatskoj koje bi mogle negativno utjecati na poslovanje i ugroziti razvoj poduzetništva na lokalnoj razini, Općinsko vijeće može posebnom odlukom propisati oslobođenje od plaćanja poreza na tvrtku ili naziv pravne i fizičke osobe koji su obveznici poreza na dobit ili poreza na dohodak i registrirane su za obavljanje djelatnosti.

5. Obračun i način plaćanja poreza

Članak 29.

Poslove u svezi s utvrđivanjem i naplatom poreza iz ove Odluke, osim prireza porezu na dohodak, obavlja Jedinstveni upravni odjel Općine Gornji Kneginec.

Poslovi iz prethodnog stavka mogu se po odluci Općinskog načelnika prenijeti na Poreznu upravu, sukladno zakonu.

III. KAZNENE ODREDBE

Članak 30.

Novčanom kaznom od 500,00 do 25.000,00 kuna kaznit će se za prekršaj:

1. pravna ili fizička osoba koja ne obračuna i ne uplati porez na potrošnju u propisanom roku (članak 8. st. 3),

2. pravna ili fizička osoba koja ne dostavi podatke za utvrđivanje poreza na kuće za odmor (članak 21.),

Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom od 1.000,00 do 10.000,00 kuna.

Članak 31.

Novčanom kaznom od 500,00 do 10.000,00 kuna kaznit će se za prekršaj pravna osoba:

1. ako ne prijavi tvrtku ili naziv ili promjenu koja utječe na obvezu i visinu poreza na tvrtku ili naziv (članak 27.)

Za prekršaj iz stavka 1. ovog članka kaznit će se i odgovorna osoba u pravnoj osobi novčanom kaznom od 100,00 do 2.000,00 kuna.

Za prekršaj iz stavka 1. ovog članka kaznit će se počinitelj fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti novčanom kaznom od 300,00 do 5.000,00 kuna.

Za prekršaj iz stavka 1. ovog članka kaznit će se počinitelj fizička osoba novčanom kaznom u iznosu od 100,00 do 2.000,00 kn.

IV. PRIJELAZNE I ZAVRŠNE ODREDBE

Članak 32.

Danom stupanja na snagu ove odluke prestaje važiti Odluka o općinskim porezima na potrošnju, na kuće za odmor, na tvrtku ili naziv i na korištenje javnih površina (»Službeni vjesnik Varaždinske županije« broj 29/02 i 9/09), osim odredaba čl. 12. do čl. 15., koje ostaju na snazi do donošenja odluke o porezu na korištenje javnih površina.

Članak 33.

Ova odluka stupa na snagu osmog dana od dana objave u »Službenom vjesniku Varaždinske županije«, osim odredbi o prirezu poreza na dohodak koje stupaju na snagu osmog dana od dana objave u »Narodnim novinama«, a primjenjuje se od 1. siječnja 2011. godine.

Klasa: 410-01/10-01/5

Urbroj: 2186/05-01-10-1

Turčin, 15. prosinca 2010.

Predsjednik Općinskog vijeća
Josip Meštrić ing., v. r.

Odluka, NN 144/2010-3663